Miloš Janoušek

Miloš Janoušek (* 16. júl 1952, Bratislava – † 12. február 2023, Bratislava) bol slovenský folkový pesničkár, spisovateľ a publicista. Občianskym povolaním bol lekár, v rokoch 19962022 pôsobil v odbore preventívneho pracovného lekárstva na Úrade verejného zdravotníctva SR.
Biografia.
Počas štúdií na Lekárskej fakulte Karlovej univerzity v Prahe pôsobil v Divadle v Nerudovce, v 70. a 80. rokoch ako hudobník spolupracoval s viacerými amatérskymi divadlami (Divadlo Pegasník, Modré divadlo, Fyloxéra), neskôr skladal hudbu pre inscenácie profesionálnych divadiel (Divadlo Andreja Bagara Nitra, Divadlo SNP Martin, Maďarské oblastné divadlo Komárno a i.), pre televízne a rozhlasové inscenácie.
V roku 1976 vystúpil na legendárnom Koncerte mladosti v Pezinku.
V roku 1979 spolu s Ivanom Hoffmanom, Paľom Malovičom, Dušanom Valúchom, Julom Kazimírom a Petrom Michalovičom spoluzakladal združenie pesničkárov Slnovrat. Od polovice 80. rokov hral s Dušanom Valúchom a Karolom Svozilom v skupine Jednofázové kvasenie, s ktorou vydal viacero albumov ("Jednofázové kvasenie", "Ein Stein Blues", "Jednofázové kvasenie Live", "Bezfázový stav", "Druhý pes, tretia fáza", "Rybí menuet", "V budúcom živote"), nahrávky má aj na albumoch Slnovratu a ďalších hudobných sampleroch.
Spolu s Jednofázovým kvasením spolupracoval aj na netradičných hudobno-slovných projektoch ako Hugolín Gavlovič: Valaská škola mravov stodola a Daniel Speer: Uhorský Simplicissimus. Vystupoval na väčšine významných festivalov a prehliadok (Porta, Zahrada, Ostravský folkový kolotoč, Martinské Folkfórum, Poetická lýra, Blues na Dunaji, Lodenica, Fest Dobré Bohunice a i.)
Písal hry pre profesionálne divadlá (Divadlo a.ha., Divadlo Ticho a spol., Činohra Slovenského národného divadla, Staré divadlo Nitra), viaceré jeho scenáre boli realizované aj v zahraničí (Slovenské vojvodinské divadlo, Báčsky Petrovec, Srbsko, Knjaževsko-srbski teatar Kragujevac, Srbsko).
Na podklade jeho tvorby vznikli inscenácie, ktoré do svojho repertoáru zaradili viaceré profesionálne aj amatérske súbory, napr. "Izrafel" (Ticho a spol.), "Deja vu, Zaplavenie" (Ticho a spol.), "Topil sa kôň" (Divadelný súbor Atď Žiar nad Hronom). Spolupracoval aj na inscenáciách združenia Stopy snov DSS Prima ("Paťa a pastieri, Stopy snov, Akože môžem..." a i.)
Pre Slovenský rozhlas roky pripravoval reláciu o folku Folkový klub a Trojkolku, pre RMC Radio Pesničky do tmy. Bol redaktorom časopisu CFT (Country, folk a trampská hudba), ako editor pripravil pre vydavateľstvo Meritum knihy textov pesničkárskeho združenia Slnovrat, skupiny Punto a rybacé hlavy, Martina Maška, básní Pavla Maloviča a Dušana Valúcha.
V rokoch 1991 až 1999 sa redakčne a dramaturgicky (spolu s Hanou Daubnerovou) podieľal na tvorbe televízneho cyklu "Pesničkári slovenskí", v rokoch 1999 až 2000 pripravoval v koprodukcii Divadla a.ha.. a Slovenskej televízie cyklus koncertov Urobme si ticho.
Hudobnú publicistiku písal pre Sme, Domino Fórum, Playboy, Populár, CFT, Folk &amp; Country (CZ), Rock &amp; Pop (CZ), Nový Populár a i.
Vydal knihy poézie ("Vianoce v Beatleheme" a "Životopis z nevydanej knihy") a divadelných scenárov ("Štyri rozprávky Miloša Janouška v Divadle a.ha"), poviedkové zbierky "Nevoskové panoptikum" a "Testament", pripravil teoretické publikácie o slovenskom folku ("Folk na Slovensku") a amatérskom divadelníctve Divadlo u Rolanda.